Itä-Suomen hovioikeus on kumonnut käräjäoikeuden ratkaisun Jaana Haikaraisen ja Alkon irtisanomisriidassa.

Alko sai hovioikeuden mukaan irtisanoa työsopimuksen, kun työntekijä piti liian pitkiä sormenkynsiä.

Kynnet aiheuttivat tapaturmariskin ja hidastivat työskentelyä.

Käräjäoikeus olisi tuominnut Alkon verraten raskaisiin korvauksiin.

Jaana Haikarainen kertoi tilanteestaan tammikuussa Iltalehdelle. Tältä hänen kyntensä näyttivät irtisanomisen aikaan. KATARIINA ASIKAINEN

Haikarainen oli työskennellyt Alkossa myyjänä vuodesta 1998. Keski-ikäinen nainen oli pitänyt teinivuosistaan asti erittäin pitkiä sormenkynsiä, joiden hän koki sopivan tyyliinsä. Iltalehti kertoi Haikaraisen tapauksesta tammikuussa.

Työnantaja ei pitänyt Haikaraisen kynsistä. Alko katsoi, että ne hidastivat hänen työntekoaan esimerkiksi kassalla ja altistivat tapaturmille varastotöissä.

Riita lähti liikkeelle helmikuussa 2014, kun esimies kehotti epävirallisesti Haikaraista leikkaamaan kyntensä. Alko huomautti tai varoitti Haikaraista yhteensä kolmesti, kunnes tämä sai potkut saman vuoden heinäkuussa.

Haikarainen kieltäytyi ehdottomasti leikkaamasta kynsiään työnantajan vaatimuksesta. Hän kuitenkin leikkasi kynsiään välillä omasta tahdostaan.

Haikarainen kanteli ammattiliittonsa PAMin tuella Itä-Savon käräjäoikeuteen, joka totesi irtisanomisen laittomaksi. Käräjäoikeuden mukaan tapaturma-alttius ei itsessään tarkoittanut, että Haikarainen olisi hoitanut työnsä sopimattomasti.

Alko puolestaan oli oikeuden mielestä aiemmin todennut, ettei sillä ole suoraa työnantajan ohjeistusoikeutta ”henkilökohtaiseen asiaan”, joten irtisanomisessakaan ei voinut olla kyse suoran velvoitteen laiminlyönnistä.

Käräjäoikeus tuomitsi potkut laittomiksi. Korvaussumma oli vajaat 15 000 euroa ja vastasi 15 kuukauden palkkaa. Tuomiota voi pitää painavana, sillä enimmäiskorvaus laittomasta irtisanomisesta on 24 kuukauden palkka.

”Hidastivat ainakin jossain määrin”

Alko ei tyytynyt ratkaisuun. Tapausta käsiteltiin valituksen jälkeen Itä-Suomen hovioikeudessa.

Tuomio kaatui 10. lokakuuta.

Alkon työterveyslääkäri todisti oikeudessa, että Haikaraisen kynnet aiheuttivat työturvallisuusriskin. Kynnet estivät esimerkiksi laatikoiden ja pullojen käsittelyä. Riski oli hänen mukaansa niin suuri, että työnantajalla oli velvollisuus ryhtyä ehkäisytoimenpiteisiin. Lääkärin mukaan Haikarainen ei voinut käyttää suojakäsineitä kynsiensä takia.

Hovioikeus jakoi käräjäoikeuden näkemyksen siitä, että Alko oli suvainnut kynsiä pitkään sen kummemmin niihin puuttumatta. Työntekijä ei siis rikkonut ennalta sovittuja työnteon ehtoja.

Siitä huolimatta työnantajalla oli oikeus antaa potkut: hovioikeuden mukaan oli riittävästi näyttöä siitä, että Haikaraisella oli työssään tapaturma- ja turvallisuusriskejä.

Ratkaisussa pidettiin myös mahdollisena, että Haikarainen teki hitaasti töitä.

- Hovioikeus pitää uskottavana, että poikkeuksellisen pitkät kynnet ovat olleet omiaan hidastamaan Haikaraisen työtehtävien suorittamista ainakin jossain määrin, ratkaisussa todetaan.

Haikarainen jäi ilman käräjäoikeuden tuomitsemia korvauksia. Sen sijaan hovioikeus määräsi hänet korvaamaan reilut 32 000 euroa oikeudenkäyntikuluja Alkolle.

MAINOS

Työpaikkoja löydät täältä

Vertaa palkkaasi täällä

Vinkkejä työnhakuun löydät täältä